Talous- ja sosiaalikomitean lausunto aiheesta "Ehdotus neuvoston direktiiviksi tiettyjen suurista polttolaitoksista ilmaan pääsevien epäpuhtauspäästöjen rajoittamisesta annetun neuvoston direktiivin 88/609/ETY muuttamisesta"



Virallinen lehti nro C 101 , 12/04/1999 s. 0055 - 0059



Talous- ja sosiaalikomitean lausunto aiheesta "Ehdotus neuvoston direktiiviksi tiettyjen suurista polttolaitoksista ilmaan pääsevien epäpuhtauspäästöjen rajoittamisesta annetun neuvoston direktiivin 88/609/ETY muuttamisesta" () (1999/C 101/13) Neuvosto päätti 23. lokakuuta 1998 Euroopan yhteisön perustamissopimuksen 130 s artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 8. tammikuuta 1999. Esittelijä oli José Ignacio Gafo Fernández. Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 27. päivän kokouksessa) seuraavan lausunnon äänin 92 puolesta, 25 vastaan 20:n pidättyessä äänestämästä. 1. Johdanto 1.1. Ehdotuksessa tehdään merkittäviä tarkistuksia direktiiviin 88/609/ETY, vaikka suurin osa artikloista säilyy edelleen voimassa. 1.2. Tarkistukseen liittyy viisi perustekijää. Vuonna 1988 annettu direktiivi kaipaa tarkistusta kymmenen vuotta voimaantulonsa jälkeen. Yhteisön energianäkymät ovat muuttuneet maakaasun käytön yleistyttyä sähköntuotannossa ja yhteisön hiilentuotannon hiipuessa jatkuvasti. Ympäristönsuojelulainsäädäntö on kehittynyt: ympäristön pilaantumisen ehkäisemisen ja vähentämisen yhtenäistämisestä on annettu direktiivi 96/61/EY (IPPC-direktiivi) (); ilmanlaadusta on annettu direktiivi 96/62/EY (), ja tarkistettavan direktiivin soveltamisalaan suoraan vaikuttavien happamoitumisen () ja alailmakehän otsonin torjunnan merkitys kasvaa jatkuvasti. Yhteisö on laajentunut ja saanut kolme uutta jäsentä, ja rajatylittävän saastumisen tiimoilta on tehty kansainvälisiä sitoumuksia. Tekniikka on kehittynyt, minkä ansiosta SO2-, NOx- ja hiukkaspäästöjen supistaminen on taloudellisesti entistä houkuttelevampaa. 1.3. Direktiiviehdotus sisältää useita muutoksia direktiiviin 88/609/ETY. Direktiivin soveltamisalaa laajennetaan siten, että polttoaineiksi lasketaan myös tietynlaiset myrkyttömät tai vaarattomat jätteet (esimerkiksi biomassa), ja tuotantojärjestelmiin kuuluvat myös kaasuturbiinit. Ehdotuksessa korostetaan lämmön ja sähkön yhdistetyn tuotannon merkitystä aina kun se on teknisesti ja taloudellisesti mahdollista. Neuvosto on antanut äskettäin samansuuntaisen suosituksen. Jäsenvaltioiden toimivaltaisille viranomaisille annetaan aiempaa pienemmät mahdollisuudet soveltaa tilapäisiä poikkeuskriteereitä tuotantolaitteiston mennessä epäkuntoon. Uusille polttolaitoksille asetetaan päivittäiset päästörajat, jotka tulevat voimaan 1. tammikuuta 2000.1.4. Merkittävimmät muutokset koskevat kuitenkin direktiivin liitteitä. Uudet päästörajat supistavat uusien laitosten SO2- ja NOx-päästöjä noin 50 % verrattuna heinäkuun 1. päivän 1987 jälkeen toimiluvan saaneisiin laitoksiin sovellettavaan tasoon. Kaasuturbiineille asetetaan uudet päästörajat. Uusilta laitoksilta vaadittavaa rikinpoistoastetta nostetaan tuntuvasti. Nykyisten teholtaan yli 300 MWth:n laitosten ja uusien yli 100 MWth:n laitosten mittausjärjestelmiä tehostetaan, ja niissä tehdään ensisijaisesti jatkuvia mittauksia. Direktiivin edelliseen versioon sisältyvää poikkeusta, lämpöteholtaan vähintään 400 MWth:n laitoksista, joita käytetään vuosittain alle 2 200 tuntia, ei enää sovelleta laitoksiin, joille myönnetään lupa 1. päivänä tammikuuta 2000 tai sen jälkeen. 2. Yleistä 2.1. Komitea suhtautuu myönteisesti tarkistuksiin, joita komissio esittää suuria polttolaitoksia käsittelevään direktiiviin. Komitea on esittänyt tarkistusta jo nestemäisten polttoaineiden rikkipitoisuutta käsittelevästä ehdotuksesta antamassaan lausunnossa (). 2.2. Komitea panee tyytyväisenä merkille, että direktiivin "katsoo että" -kohdissa viitataan erityisesti ehdotuksen ja muiden yhteisön toimien väliseen vuorovaikutukseen. Ehdotuksella on yhtymäkohtia erityisesti direktiiviin 96/61/EY (IPPC-direktiivi), sähkön ja maakaasun sisämarkkinoista annettuihin direktiiveihin sekä jätteiden talteenottostrategioihin etenkin biomassan käytön sekä lämmön ja sähkön yhdistetyn tuotannon osalta. 2.3. Komitea on tyytyväinen siihen, että edellä mainituissa "katsoo että" -kohdissa mainitaan ilmansaastumisen aiheuttamat terveysriskit ja että lämmön ja sähkön yhdistetyn tuotannon yhteydessä tuodaan esiin kyseisen toimen vaikutus yhteisön sitoumukseen vakauttaa CO2-päästöt. 2.4. Tässä kohden komitea esittää kuitenkin huomionsa muutamasta direktiiviehdotuksen yksityiskohdasta. 2.4.1. Ympäristön pilaantumisen ehkäisemisen ja vähentämisen yhtenäistämisdirektiivissä kullekin laitokselle asetetaan oma tarkastelukriteerinsä käytettävissä olevien parhaiden kriteerien (BAT-kriteerien) mukaisesti siten, että kriteeri on "räätälöity" laitoksen ympäristön mukaan. Eräät ehdotukset, joita tarkastellaan tuonnempana, ovat puolestaan erittäin tiukkoja, mikä saattaa tietyissä tapauksissa johtaa direktiivin jäykkään ja joustamattomaan täytäntöönpanoon siten, että konkreettisissa tapauksissa mentäisiin direktiivin suosituksia pidemmälle. 2.5. Komitea kannattaa vuoden 1988 direktiivissä annettujen vaatimusten säilyttämistä sekä sellaisissa laitoksissa, jotka olivat olemassa direktiivin julkaisemisajankohtana, että laitoksissa, joille on myönnetty lupa tai jotka ovat aloittaneet toimintansa vuoden 1988 jälkeen mutta ennen nykyisen ehdotuksen voimaantuloa. Komitea muistuttaa kuitenkin, että jäsenvaltioiden tai alueiden antamat yhteisön normeja tiukemmat normit, piakkoin voimaantuleva IPPC-direktiivi sekä YK:n Euroopan talouskomissiossa vuonna 1979 tehdyn, valtiosta toiseen tapahtuvan ilman epäpuhtauksien kaukokulkeutumista koskevan yleissopimuksen mukaiset sitoumukset ovat pakottaneet useimmat laitokset supistamaan päästöjään huomattavasti kyseisenä ajanjaksona. 2.6. Komitea kannattaa komission ehdotusta yhdistetystä lämmön ja sähkön tuotannosta, jos se on teknisesti ja taloudellisesti toteuttamiskelpoinen. 2.7. Komitea ei myöskään yhdy 8 artiklan uuteen sanamuotoon (poistolaitteiden toimintahäiriöt). Sanamuodolla puututaan selkeästi kysymykseen, jonka arviointi ja ratkaisu kuuluvat läheisyysperiaatteen mukaisesti kaikilta osin kunkin jäsenvaltion toimivaltaisille viranomaisille, varsinkin kun alkuperäisen direktiivin tarkoittamat force majeur -tapaukset poistetaan käytännössä kokonaan. Aiemmin voitiin poikkeustapauksissa käyttää lyhyen aikaa tavallista rikkipitoisempia polttoaineita. 2.8. Komitea arvostelee ehdotuksessa etenkin liitteiden III VII sisältämien polttoainetyyppien uusia päästörajoja, jotka mainitaan myös 9 artiklan 3 kohdassa. Komitea on tietoinen siitä, että kaikki energiantuottajatahot ovat arvostelleet päästörajoja jyrkästi ja pitävät niitä tavoitteisiin ja talouden kannalta järkeviin tekniikoihin nähden kohtuuttomina. Arvostelua perustellaan seuraavasti: 2.8.1. Yksittäisten tuotantolaitosten päästörajat ovat usein tiukemmat kuin jos laitoksiin sovellettaisiin nykyisen IPPC-direktiivin mukaisia rajoja. Komitea tähdentää, että IPPC-direktiivissä otetaan huomioon kunkin tuotantolaitoksen erityistilanne suhteessa ympäristöön ja direktiivillä säännellään uusia laitoksia, ennen kuin niille myönnetään käyttöönottolupa. 2.8.2. Liitteissä III VII määritellyt uudet päästörajat supistavat SO2-päästöjä keskimäärin 50 % ja NOx- ja hiukkaspäästöjä tapauksesta riippuen 30 50 % vain kymmenen vuotta sitten asetettuihin arvoihin verrattuna. Komitea katsoo, että talouden kannalta järkevät tekniikat eivät ole kehittyneet samaan tahtiin. 2.8.3. Liitteessä VIII määritelty kiinteitä polttoaineita käyttävien laitosten rikinpoiston vähimmäisaste tuntuu kohtuuttomalta etenkin teholtaan 50 100 MWth:n laitoksissa. 2.9. Direktiiviehdotuksessa määritellään biomassa polttoaineeksi silloinkin, kun se on jäteperäistä (niin kauan kuin se on käsittelemätöntä). Komitea kannattaa tällaista suhtautumista, koska näin jätteiden talteenotto lisääntyy. Komitea esittää komissiolle, että se tutkisi niin ikään mahdollisuutta laajentaa "polttoaineen" määritelmää vastedes siten, että se käsittäisi muutkin tarkoin määritellyt puhtaat aineet, jotka on tieteellisesti todistettu vaarattomiksi ja joita nykyisin pidetään jätteenä. 2.10. Komitea katsoo, että ehdotuksen johdanto-osan taloudelliset arviot olisi pitänyt tehdä nykyistä perusteellisemmin ja yksityiskohtaisemmin, koska ne ovat saaneet ja saavat osakseen runsaasti arvostelua monilta asiassa kuulluilta tahoilta, jotka moittivat ehdotusta siitä, että se vaikuttaa kielteisesti yhteisön talouden kilpailukykyyn. 2.11. Komitea suhtautuu lisäksi varauksellisesti ehdotuksessa usein käytettyyn ilmaisuun "uudet laitokset". Komitean mielestä olisi ollut parempi määritellä 2 artiklassa käsitteet siten, että uusiksi laitoksiksi luettaisiin nimenomaisesti laitokset, joille on myönnetty lupa heinäkuun ensimmäisen päivän 1987 ja uuden direktiivin voimaantulon välisenä aikana (jotta voimassa olevaa tekstiä ei muutettaisi tuntuvasti) sekä toisen sukupolven laitokset, joille myönnetään lupa 1 päivänä tammikuuta 2000 tai sen jälkeen. Näin direktiivin ehdotettua tarkistusta ja varsinkin sen liitteitä olisi ollut helpompi ymmärtää. 2.12. Komitea esittää, että komissio tekisi pikaisesti erityistutkimuksen tarkistuksen vaikutuksista erittäin syrjäisillä alueilla, jotka ovat maantieteellisesti ja ilmastollisesti erityisasemassa, ja tarkastelisi mahdollisuutta myöntää kyseisille alueille poikkeus tiettyjen ehdotusten suhteen. 2.13. Komiteaa epäilyttää niin ikään ehdotuksen käytännön täytäntöönpano EU:n jäsenyyttä hakeneissa maissa. Ne tarvitsisivat asianmukaisen siirtymäkauden pannakseen ehdotuksen täytäntöön kaikilta osin, kuten komitealla on ollut hiljattain tilaisuus todeta. 2.14. Koska ehdotus on taloudellisesti ja strategisesti merkittävä ja siinä esitetään monimutkaisia muutoksia, komitean mielestä olisi ollut tarpeen laatia alkuperäisestä direktiivistä kodifioitu toisinto. 3. Erityistä 3.1. Lisätään uusi "katsoo että" -kohta 11 a: "erittäin syrjäisten yhteisön alueiden erityistilanne huomioon ottaen olisi arvioitava erityisesti direktiivin vaikutusta ja soveltuvuutta kyseisille alueille, joilla saattaa olla aiheellista toteuttaa vaihtoehtoisia toimenpiteitä ilmanlaadun vastaavantasoisten tulosten saavuttamiseksi". 3.2. Lisätään 2 artiklaan uusi määritelmä seuraavasti: "Toisen sukupolven laitoksilla" tarkoitetaan laitoksia, joille myönnetään lupa 1 päivänä tammikuuta 2000 tai sen jälkeen. Bryssel 27. tammikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI () EYVL C 300, 29.9.1998, s. 6. () EYVL L 257, 10.10.1996. () EYVL L 296, 21.11.1996. () Ks. "Komission tiedonanto Yhteisön strategia happamoitumisen estämiseksi" (KOM(97) 88 lopull., 12.3.1997). () EYVL C 355, 21.11.1997. LIITE talous- ja sosiaalikomitean lausuntoon Hylätyt muutosehdotukset Yli neljännes äänestäneistä kannatti seuraavia hylättyjä muutosehdotuksia: Kohdat 2.4 ja 2.4.1 Korvataan seuraavalla uudella kohdalla 2.4: "Komitea on tyytyväinen komission aloitteeseen vahvistaa mm. IPPC-direktiivin 18 artiklaa ajatellen yhteisössä sijaitsevia suuria polttolaitoksia koskevia uusia yhtenäisiä vähimmäisstandardeja. Tällaisella konkretisoinnilla ja yhdenmukaistamisella luodaan samalla yhtenäiset kilpailuedellytykset." Perustelu Esittelijän esiin tuomaa IPPC-direktiivin ja komission ehdottaman direktiivin välistä ristiriitaa ei ole olemassa. Esittelijän argumentointia seuraten olisi komission ehdottama direktiivi johdonmukaisuuden vuoksi torjuttava periaatteessa kokonaan. IPPC-direktiivin 18 artiklan mukaan voidaan tarpeen vaatiessa vahvistaa yhdenmukaiset vähimmäisstandardit. Komitea voi luonnollisesti päätyä sellaiseen johtopäätökseen, ettei vähimmäisstandardeja tarvita. Mikäli kuitenkin yleisesti ottaen hyväksytään ehdotetun direktiivin lähtökohdat, ei kohdalla 2.4 ole mitään mieltä. Äänestyksen tulos Jaa-ääniä: 56, ei-ääniä: 58, tyhjiä: 18. Kohta 2.5 Korvataan seuraavalla: "Komitea on tietoinen siitä, ettei vanhoja laitoksia ole tarkoitus sisällyttää kyseisen direktiivin sovellusalaan. Se toteaa, että mikäli päästöjä halutaan vähentää vakuuttavasti, vanhat laitokset olisi luettava mukaan." Perustelu Komission ehdottaman direktiivin toteuttaminen vähentää vuonna 2010 suurten polttolaitosten SO2- ja NOx-päästöjä vain kolme tai kuusi prosenttia. Syynä tähän on, ettei vanhoja laitoksia oteta ehdotuksessa huomioon. Mikäli komission ehdottamat päästöjen raja-arvot viittaisivat nykyisiin laitoksiin, suurten polttolaitosten SO2-päästöjä vähennettäisiin 78 % ja NOx-päästöjä 40 %. Unioni aikoo toisin vähentää SO2- ja NOx-päästöjä, sillä ne vaikuttavat osaltaan mm. happamoitumiseen (yhteisön strategia happamoitumisen estämiseksi, KOM(97) 88 lopull.). Nyt tehty ehdotus vähentäisi kyseisiä päästöjä kuitenkin vain äärimmäisen vähän. Mikäli komitea todellakin asettaa ympäristönsuojelun etualalle, olisi sen vähintäänkin osoitettava tyytymättömyytensä siihen, ettei vanhojen laitosten päästöjä aiota vähentää. Äänestyksen tulos Jaa-ääniä: 54, ei-ääniä: 72, tyhjiä: 7. Kohdat 2.8, 2.8.1, 2.8.2 ja 2.8.3 Poistetaan. Perustelu Esittelijän kohdassa 2.8.1 kuvaamaa ristiriitaa ei ole. IPPC-direktiivissä ei mainita raja-arvoja, vaan ainoastaan venyvä muotoilu "paras käytettävissä oleva tekniikka" (best available technology). Näin ollen ei pidä paikkaansa, että "kaikki energiantuottajatahot ovat arvostelleet päästörajoja jyrkästi", että ne olisivat "kohtuuttomia" ja niiden toteuttaminen "taloudellisesti kohtuutonta". Komissio on sitä mieltä, että uusissa laitoksissa voidaan ongelmitta noudattaa kyseisiä vähimmäisarvoja. Äänestyksen tulos Jaa-ääniä: 56, ei-ääniä: 65, tyhjiä: 16. Kohta 2.10 Poistetaan. Perustelu Lausunnon laatijan ja komission esittämät näkemykset teollisuuden reaktioista (ks. direktiiviehdotuksen sivu 10) eroavat suuresti toisistaan. Äänestyksen tulos Jaa-ääniä: 54, ei-ääniä: 70, tyhjiä: 10. Kohta 2.14 Poistetaan. Perustelu EU:n ympäristönsuojeluajattelun pohjana olevan ennalta ehkäisyn periaatteen on pädettävä samalla tavoin kaikkialla EU:n alueella. Äänestyksen tulos Jaa-ääniä: 49, ei-ääniä: 69, tyhjiä: 14.